runetrust/blame-folketinget-dk huggingface dataset:
Ole Sohn (SF), 2013-10-08:
Jo, det var faktisk det, jeg forsøgte at sige
Jeg var nemlig klar over, at spørgsmålet ville komme, og derfor tog jeg med i min ordførertale, at det har man faktisk taget alvorligt.
Nogle af de høringssvar, der er kommet ind, er jo også blevet indarbejdet i lovforslaget og præciseret i bemærkningerne, netop fordi der har været en vis utryghed og berettiget bekymring hos en lang række af de små, kommunalt støttede biografer.
Den bekymring er nu fejet af bordet. Man kan fortsat give op til 500.000 kr. i støtte til kommerciel biografdrift, og er der behov for mere, og det er der så, kan jeg forstå, i otte biografer, jamen så gør man det i form af støtte til de omkringliggende kulturelle aktiviteter, som de biografer har, fordi de ud over at stå for selve biografdriften også er et kulturelt samlingssted.
Det skal kommunerne naturligvis fortsat have mulighed for at støtte, og derfor synes jeg, det er fantastisk, at man har fundet en løsning, hvor man netop kan få de to elementer til at gå op i en højere enhed.
Og jeg har ingen forestillinger om, at Venstre vil gå imod Danmarks tilslutning til EU's statsstøtteregler.
Jørgen Arbo-Bæhr (EL), 2013-10-08:
Jeg kan jo starte med at spørge kulturministeren, om hun reelt mener, at hun skal fastsætte de nærmere regler om kommunal støtte og tilskud til de lokale biografer.
Jeg tror faktisk ikke, at ministeren gerne vil bestemme, om det kommunale vil støtte deres lille lokale biograf.
Forslaget vil ændre filmloven, så det i stedet for at være de lokale, som kan bestemme støtten til deres lokale biografer, er ministeren, der kan bestemme regler om det kommunale tilskud.
Det er en ændring, som ikke skyldes en ublu konkurrenceforvridning.
Er der f.eks. nogen, der tror på, at der er konkurrence mellem på den ene side Palads og CinemaxX og på den anden side Gladsaxes og Ishøjs biografer?
Jeg synes faktisk, det er for langt ude.
Og når man ser på de store biografer, ser man, at de jo ikke har det så dårligt endda.
Nordisk Film har f.eks. sidste år haft et overskud på 132 mio. kr.
Desværre ved vi jo godt, at deres direktører bliver berørt af, hvor mange penge de kan tjene ind til aktionærerne, og derfor har de brugt deres magt til at klage over de små lokale biografer til det store EU.
Det er et godt eksempel på EU's politik, hvor store firmaer bliver forkælet her på bekostning af vores bredde i kulturtilbuddet.
Det handler jo om kapitalismen, når den er værst; nogle store firmaer tjener penge, mens det går ud over vores alle sammens kulturtilbud.
Det er jo også derfor, vi har valgt en kulturminister, som skal forsvare og udvikle vores kulturtilbud.
Når man læser bemærkningerne til lovforslaget, får man indtryk af, at lovforslaget ikke betyder noget for biograferne, men når man læser høringssvarene, finder man ud af, at de små lokale biografer har bekymringer, som de skriver.
Det er bekymringen, at det unikke biograflandskab vil forsvinde, hvis de lokale ikke kan opnå den nødvendige økonomiske støtte.
Jeg synes faktisk, det er for dårligt, når ministeren bare klapper hælene sammen og siger javel.
Jeg ved godt, at kulturministeren kommer fra et parti, som i virkeligheden forguder EU, og hvad skal vi gøre ved det?
Jeg vil faktisk godt være med til at redde de lokale biografer, også på trods af EU.
Jeg tror faktisk, at vi kan diskutere det i udvalget, hvor vi måske giver de lokale biografer muligheden for at blive en socialøkonomisk virksomhed, for så vil kommunen kunne gennemføre et udbud, hvor man skriver sociale hensyn.
Ydelser, man kan byde på, kunne f.eks. være film til skoleelever, pensionister, eller hvem der nu ellers i forvejen afholdes arrangementer for i de små biografer med kommunal støtte.
Man kan også skrive, at man vil lægge vægt på det sociale hensyn, altså at det kan være en biograf, der fremmer aktivt medborgerskab, nedsatte priser til de særlige grupper eller andet.
Jeg håber faktisk på, at vi kan samle et flertal i udvalget for at redde alle de lokale biografer, og uanset hvad vil jeg selvfølgelig stemme nej til dette forslag.
Mette Bock (LA), 2013-10-08:
Tak for det.
Jeg skal love for, at vi kommer op på den store klinge i den her debat.
Det har spændt fra, at det her forslag er udtryk for noget, der har ramt os, når EU er værst, til at det her forslag er udtryk for, når kapitalismen er værst.
Et eller andet sted midtimellem ligger sandheden nok.
I Liberal Alliance er vi ikke meget for, at EU blander sig i lokale forhold.
Vi er sådan set heller ikke meget for, at det danske Folketing blander sig i det kommunale selvstyre.
Vi er heller ikke rigtig meget for, at ministeren skal have bemyndigelse, men vi er heller ikke ret meget for, at der bliver givet offentlig støtte, som i virkeligheden er konkurrenceforvridende.
Jeg synes, man bliver bekymret, når man læser høringssvarene her.
Der er rigtig mange, som giver udtryk for bekymring, og jeg forstår ikke helt, hvordan hr. Mogens Jensen kan være så fuldstændig sikker på, at det her højst er noget, som får betydning for otte biografer, og alle andre kan bare omlægge deres aktiviteter.
Så enkelt synes jeg ikke det lyder, når man lytter til vandrørene, og derfor kunne jeg godt tænke mig at vide, hvordan hr. Mogens Jensen egentlig kan være så fuldstændig sikker på, at det er sådan her, det forholder sig.
Det her forslag er jo i virkeligheden udtryk for, at EU's regler om statsstøtte kommer i karambolage med vores egen filmlov, og det er et udtryk for, synes jeg, hvordan vi skal prøve at navigere uden om noget, som vi i virkeligheden har forpligtet os til at overholde.
Derfor bliver jeg sådan set også lidt forvirret, når Venstre på den ene side klandrer Dansk Folkeparti for at kritisere, at EU skal blande sig i det her, for som Venstre siger, er det jo noget, vi er forpligtet til at følge, og på den anden side så altså alligevel ikke i dag kan sige, om de er for eller imod det her forslag.
Jeg gik egentlig ned i salen med intentionen om, at vi fra Liberal Alliances side skulle støtte det her forslag, men jeg synes faktisk, at debatten her har bidraget til at skabe forvirring på et højere niveau, og derfor har jeg i hvert fald brug for, at vi i udvalgsbehandlingen får gravet nogle spadestik dybere, før jeg kan tage klar stilling til, om Liberal Alliance vil være for eller imod forslaget.
Lars Barfoed (KF), 2013-10-08:
Jeg har altså ikke lavet en nøje opgørelse så systematisk, at jeg kan besvare det spørgsmål.
Det kan vi jo få belyst under udvalgsbehandlingen om der er.
Men det er da under alle omstændigheder et forslag, der fastlægger nogle begrænsninger, der gør, at kommuner ikke i samme grad som før kan yde støtte til biografvirksomhed.
Og det kan gå ud over biografer i små kommuner med lav vækst.
Pia Adelsteen (DF), 2013-10-08:
Tak for det.
Jeg synes, det er dejligt at høre, at Konservative vil sige nej til det her.
Jeg kan så bare godt undre mig, for jeg ved, at Konservative har sagt ja til forordningen.
Er det, fordi man ikke vidste, hvad forordningen gik ud på?
Lars Barfoed (KF), 2013-10-08:
Der er ikke noget i det her lovforslag, der viser, at det er i strid med nogen forordning.
Jeg har ikke set nogen dokumentation for det, og det er jo en af grundene til, at vi siger nej til det – der er ikke nogen overbevisende dokumentation, der er faktisk ingen dokumentation for det.
Pia Adelsteen (DF), 2013-10-08:
Jeg er bare meget imponeret stadig væk, for det plejer at være sådan hos Konservative, at lige så snart EU siger bøh eller buh eller et eller andet, så retter man ind.
Hele begrundelsen i lovforslaget er jo, at vi skal følge den her forordning osv. osv., og det plejer egentlig at være nok til at overbevise Konservative om at sige ja, så jeg er bare forundret.
Lars Barfoed (KF), 2013-10-08:
Det gør jo ikke noget at blive forundret en gang imellem.
Det er jo kun godt, hvis man nogle gange kan forundre og glæde, og det forstår jeg at vi gør her.
Men jeg vil bare rette den misforståelse, at vi retter ind, hver gang der bliver sagt buh eller bøh fra Europa-Kommissionens side.
Tværtimod er der masser af eksempler på, at Det Konservative Folkeparti afviser ideer og forslag fra Europa-Kommissionen, hvis vi synes, de er tossede eller for centralistiske – så siger vi nej til dem.
Jørgen Arbo-Bæhr (EL), 2013-10-08:
I forlængelse af det her kan jeg også undre mig over hr. Lars Barfoeds ordførertale.
EU har ikke sagt noget, siger hr. Lars Barfoed.
Men hvad, hvis ministerne siger, hvad de har sagt?
Vil man så rette sig efter EU, eller vil man rette sig efter kommunalbestyrelsen i de byer, der har biografer, som får kommunal støtte?
Er det EU, man skal rette sig efter, hvis det er sådan, at EU har lavet en forordning, så man skal have den der støtte på 500.000 om året?
Skal man så rette sig efter det, eller skal man rette sig efter de lokale kommunalbestyrelser rundtomkring?
Lars Barfoed (KF), 2013-10-08:
Altså, nu har jeg ikke sagt, at Europa-Kommissionen ikke har sagt noget.
Men jeg har sagt, at der ikke i lovforslaget er nogen som helst overbevisende, for slet ikke at sige nogen argumentation overhovedet for, at det skulle forholde sig på den måde, at det er i strid med EU-reglerne.
Og så længe det ikke overhovedet er dokumenteret, og der er argumenteret ordentligt for det, så kan jeg i hvert fald slet ikke støtte forslaget.
Hvis der kommer en argumentation, må man jo forholde sig til den.
Jørgen Arbo-Bæhr (EL), 2013-10-08:
Jamen det synes jeg som udgangspunkt er godt nok.
Men hvis EU nu har udtalt sig om det, også om det med de 200.000 euro på 3 år, skal man så rette sig efter det?
Eller skal man rette sig efter det lokale demokrati rundtomkring i kommunerne?
Hvem skal man rette sig efter?
Lars Barfoed (KF), 2013-10-08:
Nu ved jeg ikke, hvad hr. Jørgen Arbo-Bæhr mener med, at »EU har udtalt«, men hvis det er Kommissionen, der har udtalt noget, så er det jo sådan, at Kommissionen ikke er nogen domstol.
Man må vurdere det, Kommissionen siger, og så må man vurdere, om man er enig eller ikke enig i det, der bliver sagt, f.eks. med hensyn til, at der ikke er hjemmel til en bestemt støtte som her.
Men vi kan jo ikke af det her læse, hvordan der er argumenteret fra Europa-Kommissionens side, så jeg kan umuligt forholde mig til det.
Jeg har ikke har fået forelagt, præcis hvad det er for en argumentation, de har anvendt.
Men som udgangspunkt kan jeg ikke se, at det kan være noget som helst problem i forhold til EU-reglerne, at man giver støtte til en lokal biograf.
Mogens Jensen (S), 2013-10-08:
Jamen altså, så fik vi slået fast, at hr. Lars Barfoed altså er uenig med de kommercielle biografer, som har klaget over konkurrenceforvridning.
Så fik vi det på plads.
Men hr. Lars Barfoed svarede ikke på mit spørgsmål.
Lars Barfoed (KF), 2013-10-08:
Jeg troede egentlig også, at det var hr. Mogens Jensens opfattelse, at der ikke var nogen anledning til at rejse den klage over for Kommissionen, det synes jeg lige vi hørte fra talerstolen for lidt siden også var hr. Mogens Jensens opfattelse.
Det er i hvert fald min opfattelse, at det er ubetydeligt, at der rundtomkring i kommunerne gives noget støtte til biografdrift.
Nu er det sådan, at jeg er konservativ, jeg er jo ikke sådan en skinbarlig liberalist, der bare vil lade alting køre, uden at vi politisk nogle gange opstiller nogle rammevilkår for det.
Og jeg mener også, at der nogle gange er behov for, at vi f.eks. kulturpolitisk fastlægger nogle rammer, fordi der er noget, der er vigtigere end kun det at se på pengene.
Vi må også nogle gange skabe nogle rammevilkår, som gør, at livet kan leves rundtomkring i de små byer.
Det var derfor, at jeg nævnte, at vi f.eks. har medvirket til at lave nogle begrænsninger i planlovgivningen, der sikrer mindre butikker i små byer.
Det kan godt være, at det så er en begrænsning af konkurrencen, men det sikrer livet i de små byer, at de f.eks. er tæt på en dagligvarehandel.
På samme måde sikrer vi altså kulturpolitisk liv i nogle mindre byer ved sådan nogle regler.
Undskyld.
Mogens Jensen (S), 2013-10-08:
Nu spurgte Liberal Alliances ordfører mig jo om, hvordan jeg kan være så sikker, og jeg vil her sige, at vi da må tage de bekymringer alvorligt, som fremkommer, også i høringssvar.
Nu har jeg også haft møder med repræsentanter for biograferne, hvor jeg har forsøgt at fremlægge de ting, vi ved, om lovforslaget, som måske kunne være med til at dæmpe deres bekymring.
Men nu vil jeg godt lige gentage tallene, for vi har jo indhentet svar fra kommunerne på, hvor mange der støtter biografer.
89 kommuner har svaret.
35 siger, at de slet ikke støtter biografer i dag.
58 svarer, at det gør de, og de 50 af dem støtter med under ½ mio. kr., det vil altså sige det, som er grænsen.
Og så er der otte kommuner, der ligger over.
Jeg har besøgt en af de otte kommuner, og som sagt er det min vurdering – og det er jo også det, der ligger i lovforslaget – at man ved at organisere sig på en anden måde fortsat vil kunne opnå støtte og sikre driften af de her biografer eller kulturhuse, som det ofte er.
Det er jo derfor, jeg ikke er så bekymret.
Men som jeg også har sagt tidligere: Generelt mener jeg måske ikke, at vi burde have haft den her sag oppe.
Jeg vil da godt lige spørge Liberal Alliances ordfører, om man ikke accepterer, at der skal være nogle statsstøtteregler inden for EU.
Mette Bock (LA), 2013-10-08:
Vi er jo sådan set imod enhver form for statsstøtte, som er konkurrenceforvridende, og det er sådan set ligegyldigt, om det er landbrug eller vindmøller eller medier, eller hvad man kunne forestille sig.
Det er jo sådan set noget af det, som er kernen i EU, nemlig at vi skal sikre, at der er nogle lige konkurrencevilkår.
Så det er vi sådan set helt enige i.
Men diskussionen i dag har jo vist, at der er meget stor forskel på, hvordan man tolker implementeringen heraf, og vi ved jo faktisk ikke, hvordan man vil tolke det, da vi ikke har haft en sag ført ved domstolene.
Vi er bare blevet adviseret om, at en sådan muligvis kunne være på vej.
Det her forslag er jo et forsøg på at slippe uden om den del af det, hvilket jeg sådan set har forståelse for.
Mogens Jensen (S), 2013-10-08:
Men jeg må vel forstå det sådan, at ordføreren er enig med mig i, at ud fra de her tal så synes det håndterbart at skulle finde en løsning for otte biografer ud af de flere hundrede biografer eller omkring 200 biografer, vi har i Danmark.
Mener ordføreren ikke, at det burde være en overkommelig opgave?
Mette Bock (LA), 2013-10-08:
Hvis man kan være sikker på, at det bare er et spørgsmål om, at disse biografer kan omlægge deres aktiviteter – og det er jeg ikke overbevist om, altså ud fra de samtaler, jeg har haft.
Det vil jeg gerne have at vi får mulighed for at grave et spadestik dybere i.
Marlene Borst Hansen (RV), 2013-10-08:
Det gør jeg ud fra et rent konkurrenceparameter.
Det er sådan, at hvis vi ikke havde kunstbiografer, ville der være en lang, lang række film, som simpelt hen ikke ville blive vist i Danmark.
Det sikrer de kunstbiografer, vi har rundtomkring, fordi det er de smalle kunstneriske film, som ikke har et særlig stort publikum, og derfor vil og kan disse biografer ikke drives på rent kommercielle vilkår.
Ellen Trane Nørby (V), 2013-10-08:
Man bliver sådan lidt forvirret, når ordføreren fra Liberal Alliance starter med at skose Venstre for, at vi ligesom har sagt, at vi vil lade lovbehandlingen afvente, hvordan vores stillingtagen til lovforslaget vil være, og så slutter sin ordførertale af med at konstatere, at også Liberal Alliance er blevet forvirret på et højere plan i forbindelse med lovbehandlingen.
Når vi har været bekymrede, er det jo, fordi vi ikke har nogen information.
Vi er ikke blevet inddraget i en forhandling, vi har ikke fået nogen tilkendegivelser af, hvad det er for nogle beregninger, der ligger bag, der gør, at regeringen vurderer, at det er præcis 0,5 mio. kr. og ikke f.eks. 1 mio. kr. eller 1,5 mio. kr. eller mindre.
Og det er jo så derfor, vi siger, at det da havde været hensigtsmæssigt at have en inddragelse af forligskredsen, hvori Liberal Alliance jo også indgår.
Derfor vil jeg blot høre Liberal Alliances ordfører, om ordføreren, når nu ordføreren også efter debatten i dag står tilbage med en bekymring for, om det er den rette balance, der er fundet, så måske sidder inde med noget viden om, hvor grænsen for statsstøttereglerne præcis ligger, siden ordføreren så klart siger nej på nuværende tidspunkt.
Mette Bock (LA), 2013-10-08:
Så tror jeg ikke, jeg har udtrykt mig tydeligt nok.
Jeg siger jo netop, at jeg gik herned med en intention om at sige ja, støtte forslaget, men på baggrund af den her debat er jeg kommet i tvivl, og derfor ønsker jeg at afvente behandlingen i udvalget.
Det er den ene ting.
Jeg udtrykker bare undren over, at man på den ene side kritiserer Dansk Folkeparti for den holdning, de har til tolkningen af, hvordan vi skal følge EU's regler om statsstøtte, og på den anden side, hvis det nu er så sikkert, at her har vi et problem i Danmark, så alligevel siger, at man ikke er helt sikker på, at det her lander på den rigtige måde.
Så det er ikke, fordi jeg skoser Venstre for at ønske sagen udboret yderligere, før man tager stilling, overhovedet ikke.
Jeg undrer mig bare lidt over positionen i forhold til Dansk Folkeparti.
Ellen Trane Nørby (V), 2013-10-08:
Jo, men Dansk Folkeparti er jo konsekvent imod, når det handler om EU, uden så at anvise nogen løsninger
Vi har egentlig blot sagt og tilladt os at sige, at vi ikke føler os betrygget i, at det er den rette balance, der er fundet.
For selvfølgelig skal der findes en balance mellem det, der kan være konkurrenceforvridende støtte, og så det, der er en fuldstændig gængs national beslutning, og også en lokal beslutning, nemlig at støtte op om kulturelle aktiviteter i det nære samfund og i det ganske land.
Det er sådan set den balance, vi håber på kan komme frem i udvalgsbehandlingen.
Mette Bock (LA), 2013-10-08:
Det kan jeg kun være enig i.
Mogens Jensen (S), 2013-10-08:
Jeg vil gerne spørge hr. Lars Barfoed, om han dermed er uenig med de kommercielle biografforetagender, som rent faktisk har rettet en klage til EU om konkurrenceforvridning, dvs. hele sammenslutningen af de kommercielle biografer i Danmark.
Er hr. Lars Barfoed uenig med dem i deres klage til Europa-Kommissionen?
Det andet, jeg vil spørge hr. Lars Barfoed om, er, om hr. Lars Barfoed kan nævne én biograf i én lokal kommune, hvor det går lidt dårligt med væksten, som bliver ramt af det her lovforslag.
Pia Adelsteen (DF), 2013-10-08:
Jeg forsøger faktisk ikke at mane spøgelser frem.
Så hvis hr. Mogens Jensen siger, at man helst havde været den her regulering foruden, skulle man jo ikke have sagt ja i Europaudvalget, men det har man altså gjort, og det har Venstre i øvrigt også.
Det skulle man jo have ladet være med.
Men der har man sagt ja til, at nu er det fremover Kommissionen, der sidder og bestemmer beløbsstørrelserne.
Bekymrer det ikke hr. Mogens Jensen?
Så kan det godt være, at kunstbiografer stadig væk kan få uendelig støtte, men dem er der altså kun syv af i Danmark.
Mogens Jensen (S), 2013-10-08:
Fru Pia Adelsteen kan også hidse sig op.
Jeg kan sige, at fru Pia Adelsteen misforstår vores udgangspunkt i det her, for det, som jeg sagde at jeg syntes var uheldigt, var, at der var kommercielle biografer i Danmark, som jeg ikke synes havde anledning til at være særlig bekymret, og som pludselig går til Europa-Kommissionen og fremprovokerer den her situation.
Det havde jeg helst været foruden, for det havde ikke været nødvendigt.
Men jeg kan fuldstændig stå inde for det lovforslag, der ligger her, fordi det betyder, at vi kan bevare danske biografer i Danmark, som vi har det i dag.
Michael Aastrup Jensen (V), 2013-10-08:
Tak for det.
Nu kunne jeg forstå, at den socialdemokratiske ordfører mener, at der bliver manet et spøgelse op.
Så tror jeg ikke, at den socialdemokratiske ordfører har læst alle de høringssvar, der er kommet ind.
Så er det spøgelse enten meget stort eller i hvert fald multipliceret rundtomkring i landet, for der er rigtig mange interessenter, som skriver ind, at de er virkelig bekymrede, og at det her altså kan true eksistensen for rigtig mange små biografer rundtom i landet.
Derfor kan man jo spørge: Hvorfor det her hastværk?
Hvorfor skal det hastes igennem med risiko for, at man gør noget forkert?
Mogens Jensen (S), 2013-10-08:
Jamen jeg ved ikke, hvad der menes med, at det er hastet igennem.
Altså, det her lovforslag er blevet fremsat på nøjagtig samme måde som alle mulige andre lovforslag, og der gives alle muligheder for at komme til orde.
Jeg har også hørt de her bekymringer.
Jeg har også talt med både de små og de mellemstore biografer og kunstbiograferne, og jeg kan bare sige, at ud fra det, som ligger i den her lovgivning, så mener jeg ikke, at de har grund til at være bekymrede.
Hvis man ser på tallene, i forhold til hvor meget der gives i kommunal støtte til biograferne i dag, så kan man se, at alle på nær måske syv-otte biografer vil kunne få det samme i støtte, som de gør i dag, og mere til for nogles vedkommende.
De otte, som måske kan få problemer, vil kunne organisere sig på en sådan måde, at der gives penge til det, der er kulturaktiviteter, frem for til biografdrift.
Så jeg synes også, at hr. Michael Aastrup Jensen skal bidrage til, at folk får en reel forståelse af, hvad der ligger i det her lovforslag, frem for at bidrage til, at spøgelset bare bliver manet yderligere op.
Michael Aastrup Jensen (V), 2013-10-08:
Det ender jo med at blive sådan en hel »Ghostbusters« fra den socialdemokratiske ordførers side, og al ære og respekt for det.
Så synes jeg da, at det mindste, vi kan gøre, er at mødes i filmforligskredsen, så vi kan få en diskussion om de juridiske aspekter af det her.
Hvorfor fik vi ikke mulighed for det?
Mogens Jensen (S), 2013-10-08:
Jeg kender kulturministeren så godt, at jeg tror, at hr. Michael Aastrup Jensen kan få alle de møder, han vil have, i forhold til at drøfte det her og få tingene frem i lyset, netop så folk kan se, at der ikke er nogen grund til at være bekymret.
Vi kan være irriterede og ærgerlige over, at den her sag overhovedet bliver rejst, for hvis den ikke var blevet det, så havde vi ikke stået her i dag, men nu er den blevet det, og så ved hr. Michael Aastrup Jensen jo også, hvordan systemet fungerer.
Så må vi regulere, sådan som der bliver reguleret, men vi gør det på vores danske måde, så vi fortsat kan have lokale danske biografer, sådan som vi har haft det hidtil i Danmark.
Ellen Trane Nørby (V), 2013-10-08:
Jeg kan høre på den socialdemokratiske ordfører, at problemet er, at der er nogle, der har rejst en sag.
Altså, da sagen blev rejst, blev den jo ikke rejst ud fra en bekymring for de steder, hvor der var en helt lille biograf, men fordi der var nogle kommuner, der planlagde decideret kommerciel biografdrift.
Derfor vil jeg blot høre Socialdemokraternes ordfører, om det ikke er korrekt, at det, der ligesom altid har været intentionen i lovgivningen, og som sådan set også afspejles her – så kan man jo diskutere, hvilket niveau det har – har været at søge en balance, hvor man ikke med kommunal støtte reelt set gik ind og undergravede private virksomheder.
Men man kunne de steder, hvor der ikke var kommercielle aktiviteter, være med til via kommunal hjælp at understøtte et kulturelt tilbud i et område, hvor der måske ikke var et bæredygtigt grundlag.
Er det ikke sådan meget søgt, at den socialdemokratiske ordfører derfor gør det her til en diskussion om, at der var nogle, der rejste en sag, i stedet for egentlig at gøre det til en diskussion om det, det handler om, nemlig hvordan vi finder den rette balance?
Mogens Jensen (S), 2013-10-08:
Jamen jeg kan ikke skjule, at jeg var irriteret, dengang de store kommercielle biografer rejste sagen og sendte en klage til EU, for jeg syntes ikke, at det var nødvendigt for dem at gøre det; så stor er den her konkurrence trods alt ikke, sådan som jeg oplever det.
Men nu er vi her, og så laver vi en regulering, der gør, at vi netop finder balancen.
Vi finder en balance mellem de kommercielle aktiviteter og den kommunale støtte, således at vi fortsat kan have biografer i hele landet.
Og når vi nu kommer videre i udvalgsbehandlingen og man ser det materiale, der ligger, de tal, der ligger, for, hvordan biografer støttes i dag, tror jeg, at alle vil kunne se, at man kan fortsætte med at få støtte, som man har gjort hidtil, på nær i nogle få tilfælde.